# Braille-neuvottelukunnan toimintakertomus 2017

## Braille-neuvottelukunta 1.5.2014–30.4.2018

Teuvo Heikkonen, puheenjohtaja, tiedonsaantijohtaja, Näkövammaisten liitto ry  
Riitta Eronen, tutkija, Kotimaisten kielten keskus  
Teemu Kuusisto, filosofian maisteri  
Markku Leskinen, yliopistonopettaja, Jyväskylän yliopisto  
Tuija Piili-Jokinen, ohjaava opettaja, Oppimis- ja ohjauskeskus Onerva  
Maria von Rutenberg, ammatillinen erityisopettaja. Keskuspuiston ammattiopisto, Arlan toimipaikka  
Kirsi Ylänne, saavutettavuusasiantuntija, Celia

Asiantuntijajäsenenä Tessa Bamberg, FSS

Sihteerinä toimi Marjo Kauttonen, Celia.

## Kokoukset

Braille-neuvottelukunta kokoontui neljä kertaa. Kokoukset pidettiin Iiris-keskuksessa.

Vuoden 2017 pohjoismaisten Braille-neuvottelukuntien kokous järjestettiin Tanskassa 26.-27.10.2017. Braille-neuvottelukunnasta mukaan osallistuivat Tuija Piili-Jokinen ja Kirsi Ylänne.

## Osallistuminen seminaareihin

Braille-neuvottelukunnan jäsenet Tuija Piili-Jokinen ja Kirsi Ylänne sekä sihteeri Marjo Kauttonen osallistuivat 5.- 7.4.2017 Tukholmassa kansainväliseen Tactile Reading –konferenssiin. Konferenssissa Tuija Piili-Jokinen sekä Riitta Kangasaho Onervasta esittelivät ainekohtaisia kohokuvastoja, jotka on toteutettu Onervan ja Celian yhteistyönä.

## Muu toiminta

Matematiikan AsciiMath-merkintöjen päivitystä jatkettiin.

Näkövammaisalan sanaston toimitustyötä jatkettiin. Suvi Syrjänen kokosi aineiston valmiiksi. Suomenkielisiä hakusanoja on yli 220.

Järjestettiin 27.11.2017 keskustelutilaisuus ohjelmoinnin opetuksesta näkövammaisille oppilaille. Tilaisuuteen osallistui kymmenen alan asiantuntijaa.

Neuvottelukunnan jäsenet Maria Rutenberg ja Kirsi Ylänne osallistuivat vammaisten maahanmuuttajien tukikeskuksen Hilman projektiin, jossa tuotetaan suomen kielen oppimateriaalia näkövammaisille maahanmuuttajille. Yksi osa projektia on tuottaa pistekirjoituksen aapinen pistekirjoitusta lukemaan opetteleville. Tämä aineisto tulee tilattavaksi neuvottelukunnalta. Lisäksi projektissa tuotetaan suomen kielen oppikirja pistekirjoituksella sekä verkkoversiona. Oppikirja pistekirjoituksella on tilattavissa Hilmasta vuoden 2018 alusta alkaen.

Neuvottelukunta päätti ottaa muihin oppaisiinsa Anna-Liisa Hiltusen Lukemisen iloa. Pistekirjoituksen lukutaito aikuisille -oppaan päivitetyn version. Opas tulee tilattavaksi neuvottelukunnan sivuilta vuoden 2018 alkupuolella.

Ylläpidettiin ja päivitettiin Braille-neuvottelukunnan www-sivustoa [www.pistekirjoitus.fi](http://www.pistekirjoitus.fi).